google/wiki40b huggingface dataset:
EM i fotball 2012

Kvalifisering

Kvalifiseringen til EM i fotball 2012 begynte 3. og 4. september 2010. Vertslandene Polen og Ukraina var automatisk kvalifisert. For de resterende 14 plassene ble det delt opp ni kvalifiseringsgrupper: Det var seks grupper à seks lag, tre grupper à fem lag. Seedingen ble klar 19. november 2009, og gruppene ble trukket 7. februar 2010. De ni gruppevinnerne og de beste toeren gikk rett til sluttspill, mens de åtte siste toerne gikk til omspill om de fire siste plassene.

Gruppespill

Ingen av kampene i gruppespillet endte målløse, og kun fem endte uavgjort. Irland og Sverige var utslått allerede etter kun to spilte kamper, men svenskene slo tilbake i sin siste kamp mot Frankrike og sikret seg en seier og null i målforskjell. Også begge arrangørlandene forsvant ut i gruppespillet, det samme gjorde Nederland (med sølv i VM to år tidligere) etter tre strake tap. Det ble også sett på som overraskende at Russland ikke kom videre fra sin gruppe etter deres imponerende første kamp mot Tsjekkia. Bortsett fra dette gikk forhåndsfavorittene eller de høyest rangerte lagene oppskriftsmessig videre.

Sluttspill

Etter gruppespillet ble spesielt gruppe A, men også gruppe D ansett som de svakeste, mens gruppe B og C ble sett på som sterkere. Dette viste seg i kvartfinalene i praksis ved at alle lagene fra gruppe A og D ble slått ut av lag fra gruppe B og C,  etter dominerende (mål og målsjanser) og/eller kontrollerende (ballinnhav) spill av vinnerlagene. Det måtte dog til straffespark for å avgjøre en vinner mellom Italia og England, mesterskapets første målløse kamp. Semifinalene ble mer jevne: Spania slo ut Portugal på straffespark etter en kamp med mye tempo, mens Italia slo Tyskland 2-1 i en kamp hvor tyskerne hadde ballen mer enn Italia, men hvor begge lag hadde mye sjanser.
Finalen ble dermed mellom Spania og Italia som også hadde møtt hverandre i gruppespillet. I denne kampen dominerte Spania fra start til slutt og vant til slutt 4-0, etter å ha ledet 2-0 til pause. I annen omgang gjorde Italia tre kjappe bytter og kom på offensiven i en periode, men deretter kontrollerte spanjolene spillet resten av kampen ettersom Italia måtte spille med 10 mann etter en skade på Thiago Motta, og scoret ytterligere to mål på slutten av kampen. Spania ble dermed historiske som første lag som vant EM to ganger på rad, og medregnet VM2010, tre store mesterskap på rad.
Öjersjö

Historie

Man finner en særskilt type kulturlandskap i Öjersjö. Her skiller landskapet seg fra de mer fruktbare dalene, og man ser spor etter hvordan det var å drive jordbruk i skogstrakter. Steinrøyser vitner om strevet det medførte å dyrke denne jorda. Stedet Öjersjö ble etablert på 1500- og 1600-tallet. Bygda bestod av seks gårder som senere ble oppdelt til tolv. 
Öjersjö var deretter et skogbevokst hytteområde for Göteborgs middelklasse. I 1950-årene begynte man å bygge helårsboliger. Hytter ble ombygd til helårsboliger eller revet til fordel for nye villaer. På 1980-tallet skjøt villabyggingen fart, og i dag er det nesten ingen hytter eller ledige tomter igjen. 
Opprinnelsen til navnet Öjersjö har ikke noe med sjø å gjøre. Det kommer av Øiars röjning (norsk: Øiars rydning) En nybygger ved navn Øiar ryddet seg jord i området på 1400-tallet for å skape seg en boplass. Etter alle år har navnets opprinnelse gått i glemmeboken, og ordet sjø har i stedet sneket seg inn i stedsnavnet.
Öjersjö er i dag blant de dyreste boligområdene i Partille kommune. Beliggenheten ved Kåsjön og Knipeflågbergens naturreservat, som igjen grenser til Delsjöområdets naturreservat, gjør Öjersjö til et attraktivt boområde. Kåsjön er i dag Partille kommunes drikkevannsreservoar. 
Befolkningen har økt med 25 prosent fra 2000 til 2007, fra 2 690 innbyggere til 32 361. Ifølge kommunen forventes innbyggertallet å stige med ytterligere 15 prosent innen 2012.

Kommunikasjon

Til Göteborg tar det ca. 10 minutter med bil og 18 minutter med buss. Det er ca. 12 km til Landvetter lufthavn.
Joanna Wiśniewska

Karriere

Som junior deltok hun i Junior-VM 1990 og Junior-EM 1991, der hun endte på hhv. 22.-plass og 9.-plass. 
Hun markerte seg ved Europacupen i friidrett 1999, med en fjerdeplass, og samme år fikk hun sølv i Universiaden i Palma de Mallorca. I Universiaden kastet hun 63,97, som fortsatt er hennes personlige rekord. Ved VM i friidrett 1999 i Sevilla i august endte hun på 17.-plass, etter at hun kom på 9.-plass i kvalifiseringsgruppe B, og ble ikke kvalifisert til finalen. 
Ved Europacupen i friidrett i 2000 vant hun sølv, og året etter vant hun gull. I 2001 deltok hun også i VM i friidrett, men endte på 7.-plass i sin kvalifiseringsgruppe, og fikk med det 17.-plass sammenlagt. 
I 2002 deltok hun i EM i friidrett i München, og endte på 9.-plass i finalen. De neste to årene fikk hun sølvmedalje ved Europacupen i friidrett 2003, og bronse ved Europacupen i friidrett 2004. 
Wiśniewska representerte Polen ved Sommer-OL 2004 i Athen, og endte på 10.-plass i finalen. I neste OL, i Beijing 2008, ble hun slått ut i kvalifiseringen. 
Under VM i friidrett i Helsingfors i 2005 greide hun en 12.-plass i finalen, og samme plass ble det ved EM i friidrett 2006 i Göteborg. Ved neste VM, i Osaka 2007, kom hun på sjetteplass. I 2009 fikk hun bronse i European Winter Throwing Cup. 
I 2010 vant hun bronse ved EM i friidrett 2010 i Barcelona, bak Sandra Perković og Nicoleta Grasu. Her kastet hun 62,37, som er sesongbeste for henne.
På nasjonalt nivå har hun seks polske mesterskap: 1995, 1999, 2000, 2002, 2008 og 2010.
Nye Bargu høyre banner

Nye Bargu høyre banner (forenklet kinesisk: 新巴尔虎右旗, pinyin: Xīn Bā'ěrhǔ Yòu Qí) er et banner (fylke) i byprefekturet Hulun Buir i den autonome region Indre Mongolia i Folkerepublikken Kina.
Det har et areal på 25.102 km² og talte 32 660 innbyggere i 1999. Banneret grenser i vest til Mongolia.
Administrasjonssentrum er storkommunen Altan Emel (阿拉坦额莫勒镇).
Muirfield

Muirfield er en privat golfbane i Gullane i East Lothian, Skottland. Banen er blant dem som på omgang arrangerer The Open Championship. Muirfield er hjemmebanen til golfklubben The Honourable Company of Edinburgh Golfers.

The Honourable Company of Edinburgh Golfers

The Honourable Company of Edinburgh Golfers regnes som verdens eldste golfklubb, selv om golfens historie er flere hundre år eldre. Klubbens arkiv går tilbake til 1744, da det ble nedskrevet 13 golfregler for den første turneringen. Klubben spilte de fem hullene på Leith Links i nesten 100 år, men flyttet til Musselburghs ni-hulls Old Course i 1836. Som så mange andre prestisjetunge skotske baner, herunder St. Andrews, er Musselburgh åpen for almenheten, og klubben anla sin egen private bane på Muirfield i 1891.
Klubben tillater ikke kvinnelige medlemmer.
Lærer

Utviklingen av lærerrollen i Norge

Den norske skolen har gjennomgått ulike faser siden etableringen av allmueskolen i midten av det 19. århundre. Lærerrollen har også gjennomgått store forvandlinger i denne tiden. Da folkeopplysningsskolen, eller folkeskolen, tok form i siste halvdel av 1800-tallet kunne en typisk lærer passe til denne beskrivelsen: «Læraren hadde høge hugmål, og var engasjert i fråhaldssak, målsak, norskdom og kristendom. Han levde med folket i glede og sorg, og han var kyrkjesongar, og forsongar ved gravferder og slikt. På 17de mai var han sjølvskriven talar. Det var han som hadde lengste maisløyfa i jakkeslaget, og dette vart oppfatta som han var den som stod på høgast nivå i kunnskap og nasjonalkjensle»
Etter den andre verdenskrigen var det «stor lærermangel» blant annet i Norge, og en ordning med ufaglærte som kaltes erstatningslærer, oppsto.
Disse var «ofte ungdom rett fra gymnaset og arbeidsledige med en viss utdannelsesbakgrunn i forskjellige fag».
Jambe

En jambe (gresk: ἴαμβος, ïambos) er en versefot som består av en trykklett fulgt av en trykktung stavelse, som i ordene figur eller troké. Et versemål som består for det meste av jamber, kalles et jambisk versemål.
I klassisk gresk litteratur består jamben av en kort stavelse etterfulgt av en lang.
South African Communist Party

South African Communist Party (SACP) er et sørafrikansk kommunistisk parti som ble grunnlagt i 1921 under navnet Communist Party of South Africa. SACP er en partner i trepartialliansen som ellers består av ANC og fagforeningsbevegelsen COSATU.
I begynnelsen av partiets historie bestod hele medlemsmassen av en hvit befolkning, men fra 1924 begynte partiet også å organisere svarte arbeidere som sammen tok opp kampen mot arbeidsgivere. Strategien til partiet ble formulert slik: «Den mest direkte linjen for å nå fram til sosialismen går gjennom massekamp for flertalsstyre.» I 1950 erklærte apartheidregimet CPSA ulovlig etter Suppression of Communism Act nr. 44, noe som førte til at det ble oppløst og gikk over til å arbeide illegalt. I 1953 relanserte de seg selv med sitt nåværende navn South African Communist Party og forkortelsen SACP. Partiet ble for øvrig ikke lovlig igjen før i 1990.
Joe Slovo, Chris Hani og Braam Fischer var blant flere prominente ledere i SACP.
Bárðarbunga

Utbrudd

Fra sprekksonen har det kommet store lavautbrudd. Det største kjente utbruddet var for omkring 8 500 år siden, og la igjen 21-30 km³ lava over 950 km² mot sørvest, et område kalt Þjórsá lava. De største utbruddene i historisk tid var i 870 og 1477 med større avsetninger av tefra.
I tiden etter at Island ble befolket er det beregnet totalt 23 utbrudd i sprekksonen og i selve vulkanen. Mange av utbruddene har gått inn i breen og noen av dem har medført flom, spesielt i nordlig retning.
Siste utbrudd var i 1910. Den 19. august 2014 ble det utstedt et varsel for luftfarten om et mulig nært forestående utbrudd.
Jan Šedivý

Karriere

Šedivý har gjennom flere sesonger vært en del av den internasjonale orienteringseliten. Han slet likevel lenge med å oppnå de helt store resultatene i VM. 9.-plassen fra mellomdistansen under VM i skotske Inverness i 2015 er hans beste individuelle VM-plassering. 
Under VM i sveitsiske Lausanne i 2012 hadde Tsjekkia et godt lag. De var langt i fra favoritter, men etter gode etapper av Tomas Dlabaja, Šedivý og Jan Procházka kunne Tsjekkia juble for sitt første og eneste stafettgull for herrer i VM. Jan Šedivý var også med på Tsjekkias lag som tok bronsemedalje under EM på hjemmebane i tsjekkiske Jeseník i 2016.
Formelbil

En formelbil (engelsk: Formula car eller Open-wheel car) er en enseters racerbil med hjulene utenfor karosseriet. Formelbiler skiller seg fra gatebiler, sportsbiler, og standardbiler, hvor hjulene er dekket av karosseri eller støtfangere.
En typisk formelbil har en minimal cockpit med plass kun til føreren, som har hodet i friluft. I moderne formelbiler ligger motoren oftest direkte bak føreren og driver bakhjulene. Formelbilens karosseri er utformet for å gi kjøretøyet størst mulig aerodynamisk marktrykk, som presser bilen mot underlaget for dermed å oppnå maksimalt veigrep. Mange formelbiler har også vinger foran og bak på bilen, i tillegg til et svært lavt og praktisk talt flatt gulv, som bidrar til å oppnå ytterligere marktrykk.
Formlene for de fleste klasser av formelbiler reguleres av FIA. Det viktigste unntaket er den amerikanske IndyCar-serien. Det konkurreres i ulike klasser, hvor Formel 1 er den høyeste. Andre serier er GP2, GP3, Formel 2, Formel 3, Formel Ford, Formel Renault, Formel BMW, International Formula Master og Superleague Formula. Tidligere klasser er Formel 3000, Formel 5000 og Formel Junior.
Kometen kommer

Handling

Mummitrollet og hans venn Sniff drar til skogen og følger en mystisk sti innover i skogen. Etterpå finner de en mystisk hule. De reiser så hjem igjen, og siden det regner, tilbringer de kvelden inne sammen resten av familien. Livet går helt normalt frem til kvelden, da den filosofiske Bisamrotten dukker opp og forklarer at huset hans ble ødelagt da Mummipappa bygde en bro over elva. Restene hadde regnet tatt. Bisamrotten har tanker om det meste som skjer, og det deler han gjerne med de andre, som blir mer og mer engstelige. 
Plutselig ser de en komet på himmelen over Mummidalen. 
Mummitrollet og Sniff bestemmer seg for å reise til et observatorium i fjellene for å spørre en professor om kometen vil ødelegge verden. Etter en stund møter de Snusmumrikken, som bestemmer seg for å reise med de to vennene. De seiler videre mot fjellene og blir ført under dem av en sterk strøm. Der kantrer flåten, men de blir reddet av en hemul. De går resten av veien til observatoriumet. På en av kveldene forteller Snusmumrikken om snorkene, søsknene Snorken og Snorkfrøken. Mummitrollet tenker stadig mer på Snorkfrøken, og blir mer og mer forelska, til tross for at han bare har hørt om henne.
Etterhvert finner de observatoriet og forskerne forteller nøyaktig når kometen vil komme. 
Følget bestemmer seg for å gå hjem for å være der når kometen kommer, og på veien hører de rop om hjelp. Det er Snorkfrøken som har blitt fanga av en kjøttetende plante. Mummitrollet redder henne, og hun og broren hennes, Snorken, slår følge med dem på veien til Mummidalen. På vegen hjem kommer de også innom en liten landsby og kjøper gaver til hverandre. Deretter holder de et stort selskap i skogen, før de fortsetter. 
Varmen fra kometen har tørka opp havet, så gruppa krysser havbunnen på stylter. På veien møter de Hemulen, som også blir med på vei til Mummidalen. Mummidalen er blitt evakuert fordi Bisamrotten har fortalt alle at kometen kommer til å lande akkurat i den dalen, men Mummimamma og Mummipappa har ventet på sønnen sin og Sniff. Familien, Sniff, snorkene, Hemulen og Bisamrotten gjemmer seg i hulen Mummitrollet og Sniff fant da de var på perledykking i begynnelsen av boka. 
Kometen passerer jorda, uten å komme nær den i det hele tatt. Boka avsluttes med at vennene feirer og er glade.

Film

Som en oppfølging av tv-serien I Mummidalen (1990-91) laget det samme produksjonsselskapet også en animefilm av denne boka: Kometen kommer (1992).
Dukkefilmen Mumintrollet och kometjakten (finsk Muumi ja punainen pyrstötähti) hadde premiere i 2010.
Utrøst

Utrøst er i nordnorsk sagntradisjon et huldreland som ligger ute i havet vest av Røst. Fiskere som er kommet ut i stormvær og har mista leia, kan oppleve å strande på ei ukjent øy med kornåkre og saftig gras. Huldrefolket som bebor øya, driver med fiske og jordbruk og fedrift som menneskene, men det er rikere fiske, større avlinger og feitere kyr enn hos oss. Det er også et sagn om de tre skarver som er gjenfortalt av Asbjørnsen og Moe. Da er det tre bønder som bebor øya, som kan gjøre seg om til skarver. Dette har gitt motiv til Røsts kommunevåpen, som viser tre toppskarver.
Den illustrerte barneboka «Fly med! Skarvene fra Utrøst» (2014), av Linda Lillevik, baserer seg på det tradisjonstunge sagnet om Utrøst. 
Lignende sagn finner vi mange steder langs Europas kyster. Sagnet om det sunkne Atlantis er en annen variant av samme sagnsyklus.
Inab

Inab (arabisk: اناب‎, også kalt Nepa) er en landsby i det nordlige Syria, administrativt del av distriktet Afrin i guvernementet Aleppo, nordvest for Aleppo. De omliggende byer og landsbyer er Jalbul, Aqiba og Deir Jamal mot sør, Karzahayel, Afrin og Ain Dara i vest, Qatma i nord, og Manaq, Kafr Kalbin og Kaljibrin mot østt. I 2004 hadde Inab 2.309 innbyggere.
Under korstogene, vante Nur ad-Din Zangi i 1149 en stor seier mot Raymond av Antiokias korsfarerhær og deres allierte under Ali ibn-Wafa, i slaget ved Inab utenfor byen.
Verdensmesterskapet i bobsleigh og skeleton

Verdensmesterskapet i bobsleigh og skeleton ble arrangert første gang i 1930 i Caux-sur-Montreux, og arrangeres annenhvert år. Det konkurreres per 2015 i toer-bob og firer-bob for menn og toer-bob for kvinner i bobsleigh, samt singel for menn og kvinner i skeleton. Skeleton ble inkludert i mesterskapet fra 1982, og for fullt fra 1989 og mesterskapene arrangeres av Fédération internationale de bobsleigh et de tobogganing.
Mandapam leir

Mandapam leir ble bygget tidlig på 1900-tallet av Storbritannias regjering for å huse innvandrere til India fra Ceylon som kom som for å arbeide på indiske plantasjer. Leiren ligger i Syd-India, 700 km syd for Chennai (tidligere Madras), Tamil Nadus hovedstad.
Sent på 1970-tallet startet tamiltigrene en væpnet konflikt mot regjeringen i Sri Lanka. Det toppet seg tidlig på 1980-tallet og brøt ut i en regulær borgerkrig i 1983. Tusener ble drept og mange fler deportert. Mange tamiler forlot Sri Lanka og søkte status som flyktninger i land som Canada, Storbritannia og Australia. De som ikke hadde midler eller familietilknytning måtte bli igjen. Uten noe annet sted å gå forlot de Sri Lanka med ferge fra en by i nord, Mannar, 18 km fra den indiske kyst og kom til Mandapam. Tamil Nadus regjering plasserte disse i leiren. Til tider var 70 000 flyktninger bosatt her.
En fem-års fredsavtale ble undertegnet i 2002, men konflikten fortsatte i 2005 og i 2008 var om lag 4 000 drept.
Vitalisme

Vitalisme er teorien om at mennesket og ofte alt organisk materiale ikke kan forklares utelukkende mekanistisk. Mennesket innehar også en vital kraft, det man vanligvis omtaler som sjel. Tenkere og forfattere har gjennom tiden blitt omtalt som vitalister, uten at det nødvendigvs har eksistert noen sammenheng mellom deres tanker, og vitalistbegrepet må dermed ikke sees på som fastspikret.
Vitalismen er en anti-reduksjonistisk tankeretning og blir ofte sett på som pseudovitenskap ettersom det er en teori som vanskelig, om ikke umulig, kan falsifiseres.
Prajñāpāramitāsūtraen i 25 000 vers

Prajñāpāramitāsūtraen i 25 000 vers (devanagari: पचविअतिस्हस्रिक्प्रज्प्रमित्स्त्र, sanskrit: pañcaviṃśatisāhasrikāprajñāpāramitāsūtra, tibetansk: ཤེར་ཕྱིན་སྟོང་ཕྲག་ཉི་ཤུ་ལྔ་པ། ,  Wylie: shes rab kyi pha rol tu phyin pa stoq phrag nyi shu lnga pa, dum bu dang po, mongolsk: bilig-ün cinadu kijaγar-a kürügsen qorin tabun mingγ-a-tu, kinesisk: 摩訶般若波羅蜜經, pinyin: Móhê bânruò bôluó mì jíng) er en hellig tekst innenfor mahāyānabuddhismen. Den er en av de største mahāyānatekstene, og er en del av den omfattende litteraturen som kalles prajñāpāramitā.
Prajñāpāramitā er sanskrit og oversettes gjerne med «visdommens perfeksjon». En mer ordrett oversettelse er «visdommen (prajñā) som har trengt hinsides eller transcendert (pāramitā) verdens lidelse». Dette er et teknisk begrep som står sentralt i buddhismens ontologiske lære om «tomheten» (shūnyāta). Det er også den sjette av de seks pāramitās i mahāyānabuddhismen.
Prajñāpāramitā er også navnet på en bodhisattva eller «kommende Buddha», som personifiserer denne visdommen. I Kina er hun kjent som Guānyīn. Som en kvinnelig frelseskikkelse eller symbol på moderlighet, spiller hun en sentral rolle i retningen Det rene land.
Den store prajñāpāramitāsūtraen er en fellesbetegnelse på seks forskjellige tekster som varierer i lengde fra 8 000 til 100 000 vers, der hvert enkelt vers består av 32 stavelser. På grunn av emnets kompleksitet, er disse tekstene blitt tildelt hver sin artikkel.
Utgaven på 25 000 vers er bevart på sanskrit, og i oversettelser til tibetansk, kinesisk og mongolsk, hvorav den eldste er fra 291 e.Kr. Dens eksegetiske tradisjon omfatter kommentarer, skrevet av indiske, tibetanske og kinesiske forfattere.

Manuskripter på sanskrit

Teksten finnes på sanskrit i form av flere manuskripter som stammer fra buddhistiske klostere i Nepal og Kashmir. De fem første manuskriptene som er nevnt nedenfor (i Cambridge, Tokyo, Paris og Kolkata) ble oversatt og utgitt av Nalikanasha Dutt i 1934. I 1975 påviste Edward Conze at disse senere nepalske manuskriptene fra 1800-tallet inneholdt feil.

To tibetanske oversettelser

Oversettelsen fra sanskrit til tibetansk ble foretatt av Yeshes De i det 8. århundre. I Derge (New Delhi) utgaven av Kenguyr, har Prajñāpāramitā i 25 000 vers 76 kapitler, mens Prajñāpāramitā i 18 000 vers har 87 kapitler. I Narthang Kenguyr har begge tekstene 83 kapitler i tre bind: 1 (1-33), 2 (34-73), 3 (74-83).
En annen versjon i Tenguyr ble oversatt til tibetansk av kommentatoren Haribhadra ca. 750 e.Kr., basert på et manuskript fra Nepal (sanskrit: Pañchavimshātisāhashrika prajñāpāramitā). 
Prajñāpāramitā i 25 000 vers ble oversatt fra tibetansk til mongolsk av Siregetu guusi chorji omkring 1600.
Behandlingsrefraktær

Å være behandlingsrefraktær, også kalt terapiresistent og intraktabel, betyr at en pasient ikke får ønsket eller tilstrekkelig virkning i behandlingen av en bestemt lidelse. Det kan være ulike årsaker, som at eventuelle medikamenter ikke har tilstrekkelig virkning eller at de for store bivirkninger til at lidelsen lar seg kontrollere. Det er også kjent at man kan bli behandlingsrefraktær som følge av langtidsbruk av bestemte medikamenter, for eksempel smertestillende legemidler. Likeledes kan noen være genetisk disponert.
Behandlingsrefraktære lidelser benevnes ofte som refraktær og navnet på lidelsen. For eksempel benevnes depresjon, epilepsi eller schizofreni som ikke lar seg kontrollere med medikamenter som refraktær depresjon, refraktær epilepsi eller refraktær schizofreni. Likeledes kan enkelte hodepiner som ikke lar seg behandle med medikamenter benevnes som refraktær kronisk klasehodepine.
Er man behandlingsrefraktær for en lidelse kan det allikevel finnes alternativer. For mange lidelser nervesystemet kan både nerveblokk og nervestimulator være både gode og langsiktige alternativer.
Hylestad

Hylestad er en tidligere kommune i Setesdal i Aust-Agder fylke. Opprinnelig (fra 1837) var Hylestad del av Valle formannskapsdistrikt.
Hylestad ble skilt ut fra Valle som egen kommune 1. juli 1915. Hylestad hadde da 658 innbyggere.
1. januar 1962 ble Hylestad og Valle kommuner slått sammen til dagens Valle kommune. Ved sammenslåingen hadde Hylestad 662 innbyggere.
Hylestad var også et sogn i Valle prestegjeld i Otredal prosti i Agder og Telemark bispedømme. I dag er sognet slått sammen med Valle sogn.  Hylestad kirke ble bygd i 1838 samtidig som gamlekirka ble revet. Kirka er nevnt i dokumenter fra 1327. Hylestadportalene fra gamlekirka har motiv fra sagnet om Sigurd Fåvnesbane og kopier av disse finnes i våpenhuset i dagens kirke. Utsnitt fra portalene har vært brukt som motiv på norske 50 kronesedler.
Toppserien 2009

Før seriestart

Det var flere treningskamper før seriestart, og de så ut til å peke i retning av at Stabæk ville bli en nær umulig motstander, og Kolbotn og Trondheims-Ørn kunne overraske, mens Team Strømmen, Røa og Klepp hadde et lite stykke til toppformen. Det var flere grunner til dette. Flere lag, især Team Strømmen, hadde en lang skadeliste. Trenerteamet var enten helt nytt eller ikke tilstede, som i Team Strømmens tilfelle etter at Hege Rise dro til USA.
Hansen Sportscars

Hansen Sportscars er en nederlandsk bilprodusent opprettet i 2007 gjennom et samarbeid mellom selskapene B&S Racing Performance, Advanced Engineering Solutions BV og Hansen Automotive Engineering med nederlenderen Giel Hansen i spissen.
Selskapets første modell har planlagt lansering i 2008, og vil være utstyrt med en midtmontert 5.0-liters V10-motor med over 500 hestekrefter. Modellen er designet av portugiseren Ernesto Freitas, og skal produseres i to varianter, «GT-R» som er en ren banemodell og «GT», som er en gateversjon. Selskapet planlegger en produksjon på fem eksemplarer i løpet av 2008.
Kong Haakon (konfekt)

Kong Haakon er en konfekt produsert av Mondelēz for det norske markedet.
Kong Haakon ble lansert av Freia i forbindelse med at Haakon VII ble Norges konge i 1905. Den ble lansert sammen med andre patriotiske merker som «Kronings Chocolade», «Flag Chocolade» og «Kongen af Norge» etter unionsoppløsningen, og ble et symbol på norsk selvstendighet.
Etter at Freia ble kjøp av Kraft Foods i 1993 ble produksjonen flyttet til Marabou-fabrikken i Sundbyberg i Sverige. En periode ble konfekten produsert i Tyskland, mens den pr. 2018 blir produsert i Polen.
To av bitene i Kong Haakon-esken har vært med siden 1905: Lucullus (konfekt med kirsebærlikør) og den kremmerhusformede sjokoladen med konjakkmarsipan: Dyten, begge innpakket i gullfolie. I 2017 ble fem biter: Mocca, Trøffel, Trofé, Maradou og Mandelsplitter byttet ut med fem nye: Romtrøffel, Hasselnøtt, Salt karamell, Nougatsjokolade og Crème Brûlée.
Cass Elliot (album)

Cass Elliot er et musikkalbum med Cass Elliot, utgitt i 1972.